ORDE do 19 de xaneiro de 2024 pola que se resolve a convocatoria de axudas para centros privados concertados da Comunidade Autónoma de Galicia no ámbito das bibliotecas escolares e o fomento da lectura para o curso 2023/24.
Consellería de Cultura, Educación, Formación Profesional e Universidades — III. Outras disposicións — 01/02/2024

Mediante a Orde do 22 de setembro de 2023 (DOG do 11 de outubro), a Consellería de Cultura, Educación, Formación Profesional e Universidades publicou unha convocatoria de axudas para centros privados concertados da Comunidade Autónoma de Galicia no ámbito das bibliotecas escolares e o fomento da lectura para o curso 2023/24.
Unha vez rematado o procedemento establecido na convocatoria, cómpre facer pública a súa resolución definitiva indicando, para cada modalidade, a relación de centros beneficiarios das axudas e a contía, de conformidade co previsto no artigo 12 da devandita orde.
En consecuencia, por proposta da Dirección Xeral de Ordenación e Innovación Educativa,
Primeiro. Integrar no Plan de mellora de bibliotecas escolares, para o curso 2023/24, os 10 novos centros privados concertados seleccionados, que se relacionan no anexo I, coa concesión das axudas que se sinalan.
Segundo. Conceder as contías que se detallan nos anexos II e III aos centros privados concertados integrados no Plan de mellora de bibliotecas escolares, ao abeiro das convocatorias deste programa correspondentes aos anos 2022 e 2016-2021, respectivamente, unha vez revisadas as memorias de actividades desenvolvidas durante o ano académico 2022/23, así como as liñas prioritarias de actuación presentadas para o curso 2023/24.
Terceiro. Da mesma forma, conceder as contías que se sinalan no anexo IV aos centros que solicitaron, en tempo e forma, axudas na modalidade Clubs de lectura.
Cuarto. Conceder as axudas que se sinalan no anexo V aos centros seleccionados na modalidade denominada Radio na biblio.
Quinto. Así mesmo, conceder as contías detalladas no anexo VI aos centros solicitantes, en tempo e forma, de axudas na modalidade Biblioteca inclusiva.
Sexto. Conceder as contías detalladas no anexo VII aos centros seleccionados na modalidade Lectura e familias.
Sétimo. Asignar, por un importe total de 239.649,00 €, as contías que se detallan nos devanditos anexos, destinadas a apoiar os procesos de transformación das bibliotecas en centros de recursos de lectura, información e aprendizaxe, favorecer as actividades de fomento da lectura e de educación no acceso e uso da información, favorecer a creación de laboratorios de radio vinculados a bibliotecas xa integradas no Plan de mellora e facilitar avances cara a unha biblioteca inclusiva, de acordo cos proxectos e liñas prioritarias de actuación presentadas ao abeiro da Orde do 14 de xullo da convocatoria.
Oitavo. Os gastos realizados xustificaranse, segundo o previsto no punto 2 do artigo décimo segundo da Orde do 22 de setembro de 2023, antes do 10 de xuño de 2024. Con ese mesmo límite de datas deberá cubrirse o formulario, de ser o caso, e entregarse as memorias correspondentes ás distintas liñas de axuda recibidas, segundo o recollido no artigo 13 da orde de convocatoria.
Noveno. A non entrega da memoria e/ou da xustificación do gasto no prazo sinalado poderá ser causa de revogación das axudas concedidas e o centro deberá reintegrar a cantidade percibida, sen prexuízo das responsabilidades que se lle poidan exixir. Da mesma forma, o incumprimento total ou parcial dos programas ou das condicións que se tiveron en conta para a súa concesión poderá dar lugar á anulación ou modificación da contía do importe concedido.
Décimo. Tanto a Inspección educativa como as persoas responsables en materia de bibliotecas escolares da Dirección Xeral de Ordenación e Innovación Educativa poderán supervisar e avaliar o funcionamento das bibliotecas adscritas ao Plan de mellora de bibliotecas escolares.
Décimo primeiro. Tal e como se recolle no artigo 20 da orde de convocatoria, a participación do profesorado implicado no programa de innovación educativa denominado Plan de mellora de bibliotecas escolares, en calidade de responsable da biblioteca escolar, con funcións de coordinación do equipo de apoio á biblioteca, e pola especial dedicación que require, recibirá unha certificación de innovación, equivalente a 30 horas de formación do profesorado por ano académico, ao abeiro do artigo 37 da Orde do 14 de maio de 2013 pola que se regulan a convocatoria, o recoñecemento, a certificación e o rexistro das actividades de formación permanente do profesorado de Galicia.
Décimo segundo. Os centros integrados no Plan de mellora de bibliotecas escolares en virtude desta convocatoria están obrigados a integrar o logo oficial deste programa nos seus espazos web e nos documentos que difundan actividades da biblioteca escolar, para o que lles será remitido o correspondente arquivo desde a unidade de seguimento do programa. Da mesma forma, a páxina web do centro deberá incluír, entre a información das súas instalacións, imaxes e unha descrición mínima da biblioteca escolar, así como dos seus principais recursos e servizos á comunidade educativa.
Contra esta orde, que pon fin á vía administrativa, poderase interpoñer recurso potestativo de reposición ante o conselleiro de Cultura, Educación, Formación Profesional e Universidades, no prazo dun mes contado a partir do día seguinte ao da súa publicación no
Diario Oficial de Galicia
, de conformidade co disposto nos artigos 123 e 124 da Lei 39/2015, do 1 de outubro, do procedemento administrativo común das administracións públicas ou, directamente, recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia no prazo de dous meses contados desde a mesma data, de acordo cos artigos 10, 14 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 19 de xaneiro de 2024
A. Plan de mellora de bibliotecas escolares-concertados.
1. Centros concertados de nova incorporación ao Plambe. Convocatoria 2023/24. Incorpóranse os 10 centros que se relacionan para a súa integración no Plan de mellora de bibliotecas escolares:
2. Centros integrados no Plambe na convocatoria 2022/23. Inclúense os 10 centros solicitantes de continuidade para o curso 2023/24.
3. Centros integrados no Plambe en convocatorias anteriores (2016-2021). Inclúense os 43 centros solicitantes de continuidade, en forma e prazo, para o curso 2023/24.
B. Clubs de lectura-concertados.
Asígnanse axudas aos 50 centros solicitantes, con destino ao funcionamento de clubs de lectura con alumnado de ensino primario e secundario obrigatorio (vinculados á biblioteca escolar e para realizar fóra das aulas/tempo das materias).
C. Radio na biblio-concertados.
Asígnanse axudas para Radio na biblio aos seguintes 5 centros, segundo o previsto na convocatoria.
D. Biblioteca inclusiva-concertados.
Asígnanse axudas para Biblioteca inclusiva aos 11 centros con dereito a participación, segundo o previsto na convocatoria.
E. Lectura e familias-concertados.
Asígnanse axudas para Lectura e familias aos seguintes 5 centros, segundo o previsto na convocatoria.